# Violet Bent Backwards over the Grass

Violet Bent Backwards over the Grass és el llibre debut de la cantautora nord-americana Lana Del Rey. Una col·lecció de poesia que inclou més de trenta poemes i fotografies originals, inclosos "13 poemes llargs" i diverses peces breus, la col·lecció és la primera obra llançada per Del Rey, publicada per Simon & Schuster el 29 de setembre de 2020.
El desembre de 2019, Del Rey va anunciar que llançaria un àlbum parlat per acompanyar el llibre, amb música del productor nord-americà Jack Antonoff, que s'havia de publicar el gener de 2020. Després d'un retard per problemes personals, l'àlbum s'havia de publicar al febrer a través d'Interscope i Polydor. La portada, una pintura d'un taronger de l'artista Erika Lee Sears, es va publicar l'abril de 2020. Les dates finals de llançament del llibre es van anunciar el 9 de juliol de 2020: l'audiollibre es va publicar el 28 de juliol de 2020 i el llibre de tapa dura el va seguir el 29 de setembre de 2020. Originalment, la meitat de la recaptació del llibre es destinaria al Projecte d'Aigua Navajo.

## Fons i desenvolupament

Des dels seus inicis musicals, Del Rey ha expressat com s'ha inspirat en la poesia, amb Walt Whitman i Allen Ginsberg essent personatges clau per a la seva composició. Del Rey ha escrit diversos poemes que ha utilitzat com a monòlegs parlats en els seus vídeos musicals i curtmetratges, els més destacats són les peces més llargues i melancòliques que inclouen les cançons Ride (2012) i Tropico (2013), l'última de les quals també va recitar poemes de l'obra Leaves of Grass, de Whitman.
El 2018, Del Rey va anunciar la seva intenció de publicar un llibre de poesia. Poc després, Del Rey va revelar que enquadernaria el llibre ella mateixa i en vendria còpies per un dòlar. Al ser preguntada per què el llibre seria tan econòmic, Del Rey va respondre "perquè els meus pensaments són inapreciables." Tanmateix, els plans originals de Del Rey van canviar quan Simon & Schuster va adquirir els drets i va publicar el llibre d'una manera regular i a un preu estàndard.
Durant el seu cicle promotional de l'àlbum Norman Fucking Rockwell!, Del Rey va descriure el llibre, dient que consistia de "tretze poemes llargs", encara que també de peces més curtes, incloent-hi "Never Heaven", "Happy", i "Quiet Waiter-Blue Forever" entre altres peces.

## Llibre de poemes

L'edició del llibre compta amb un estil original, on s'hi intercalen les fotografies i els poemes. La tipografia de lletra que s'utilitza simula una màquina d'escriure antiga. És una aproximació més íntima cap a la seva obra, com estar observant la seva pròpia llibreta de poemes o un diari personal. En els poemes relata de manera introspectiva i real el que l'artista pensa referent al món actual i a la seva vida, però també es distancia i crea un món entre la realitat i la ficció. El primer poema que va publicar, tant en format físic com d'àudio al seu canal de Youtube, era "LA Who Am I To Love You", en el qual narra de manera molt personal la seva vida al voltant de la fama i el reconeixement mundial.
Una qüestió que va sorgir un cop publicat el llibre era saber a qui feia referència "Tessa DiPietro", l'únic poema que té el nom d'una persona. Es tracta d'una persona real, una curandera de Ridgely, Maryland, a la qual Del Rey acudeix amb regularitat. Amb tot, no és l'única referència cap a aquesta dona; ja ha aparegut en agraïments d'altres àlbums de Del Rey i en publicacions en xarxes de la mateixa artista des de l'any 2011.
Un altre exemple referent a l'actualitat és "Paradise Is Very Fragile", un poema que relata la realitat dels problemes socials, sobretot centrat en el canvi climàtic des del context nord-americà. De fet, en aquest poema l'autora fa referència al President dels Estats Units en el moment, Donald Trump: "El nostre líder és un megalòman i això ja ho hem vist abans / però això és així perquè és el que el país es mereix". Aquestes rimes han fet que es dissipin els dubtes sobre els ideals polítics de Del Rey, ja que durant molts anys hi havia hagut acusacions sobre la seva ideologia, suposadament republicana, basats en el seu passat catòlic. La pròpia Del Rey ha desmentit aquesta acusació en diferents ocasions.

## Àlbum parlat

A més del llibre, Violet Bent Backwards over the Grass va ser publicat com a àlbum parlat el 28 de juliol de 2020, a través d'Interscope i Polydor només en formats físics, amb la cançó "LA Who Am I to Love You" disponible en streaming per un temps limitat. Els poemes són acompanyats amb música de Jack Antonoff, un col·laborador freqüent de Del Rey, co-productor dels seus àlbums Norman Fucking Rockwell! I Chemtrails over the Country Club.
Del Rey va dir inicialment en un livestream d'Instagram que l'àlbum valdria un dòlar i que el 50 per cent dels guanys beneficiarien les caritats que donen suport als terrenys i protegint els drets dels indígenes als Estats Units. I, tot i que l'àlbum mai va ser venut per un dòlar degut a que Simon & Schuster en va adquirir els drets i va publicar el llibre d'una manera regular i a un preu estàndard, Del Rey ha confirmat que part dels guanys produïts per l'àlbum sí s'han acabat destinant a projectes d'ajuda a col·lectius de nadius nord-americans.

### Llista de cançons
## Referències

* ↑ «Violet Bent Backwards Over The Grass Black Vinyl» (en anglès). [Consulta: 27 novembre 2021].
* ↑ «Lana Del Rey’s “eclectic and honest” new album is out this month» (en anglès). [Consulta: 27 novembre 2021].
* ↑ Sinha, Charu. «Lana Del Rey Shares Details of Audiobook, Violet Bent Backwards Over the Grass» (en anglès americà), 11-04-2020. [Consulta: 27 novembre 2021].
* ↑ «Login • Instagram». [Consulta: 27 novembre 2021].
* ↑ «Death and Taxes Archives» (en anglès americà). [Consulta: 27 novembre 2021].
* ↑ Hood, Bryan. «Lana Del Rey is a poet now», 02-01-2019.
* ↑ «Lana Del Rey is set to sell her new poetry book for $1». DIY.
* ↑ «Lana Del Rey says her new album is coming "in two months"». The FADER.
* ↑ «Lana Del Rey says she'll sell her new book of poetry for $1». The FADER.
* ↑ Ramzi, Lilah. «Lana Del Rey Gave Us a Preview Of Her New Poetry Book». Vogue, 25-09-2020. [Consulta: 15 gener 2021].
* ↑ «Lana Del Rey's First Book of Poetry Is Forthcoming, and Expectations Are Mixed», 19-06-2019.
* ↑ «Lana Del Rey Releases New Poem». PAPER, 12-04-2019.
* 1 2 «Book review: “Violet Bent Backwards Over the Grass” by Lana Del Rey» (en anglès americà). [Consulta: 27 novembre 2021].
* ↑ «Lana Del Rey reseña de su libro “Violet Bent Backwards Over The Grass”» (en castellà), 23-10-2020. [Consulta: 27 novembre 2021].
* ↑ «Lana Del Rey’s new poetry audiobook ‘Violet Bent Backwards Over The Grass’ – the big talking points» (en anglès britànic), 28-07-2020. [Consulta: 27 novembre 2021].
* ↑ Bate, Ellie. «Lana Del Rey Adamantly Shut Down A Fan Who Said She "Voted For Trump" In The Presidential Election» (en anglès britànic). [Consulta: 27 novembre 2021].
* ↑ «Violet Bent Backwards Over the Grass». Lanadelrey.com. [Consulta: 28 juliol 2020].
* ↑ «Lana Del Rey Announces New Spoken Word Album In 2020», 26-12-2019.
* ↑ Carras, Christi. «Music | Lana Del Rey makes spoken-word album as 'reparation' to Native Americans». The Columbus Dispatch. Arxivat de l'original el 2020-03-17. [Consulta: 27 novembre 2021].
* ↑ «Violet Bent Backwards Over The Grass Picture Disc». Arxivat de l'original el 2020-10-29. [Consulta: 27 novembre 2021].
* ↑ «Lana Del Rey | Violet Bent Backwards Over The Grass - (CD) Lana Del Rey auf CD online kaufen | SATURN».